冬日同王茂翁聯句
作者：白玉蟾
朝代：宋

paragraphs: 鑿冰添硯水，燃幹發梅花。
踏破霜苔逕，燒紅雪樹槎。
閉門風愈怒，送客日將斜。
寒甚酒無力，閑多道有芽。
楮衾眠不暖，葦壁破難遮。
他日瑶臺上，流傳仙子家。
風箭射壁縫，寒稜入被單。
幽棲悄無夢，神思靜常安。
紙帳懸冰簾，霜華結玉盤。
窗外竹敲竹，壇前旛動旛。
青燈寒燄短，紅炭冷灰殘。
暗香何處梅，徹夜相檀欒。